
Taarifa ya Kesi
Kesi ya Kikatiba inayopinga vikwazo vya maeneo ambayo abiria wa mabasi ya masafa marefu wanaruhusiwa kupanda na kushuka jijini Dar es Salaam

Waleta maombi na wajibu maombi
Mleta maombi ni Melchzedeck Joachim dhidi ya Waziri wa Nchi, Ofisi ya Waziri Mkuu (Tawala za Mikoa na Serikali za Mitaa); Halmashauri ya Manispaa ya Ubungo; Mamlaka ya Udhibiti Usafiri Ardhini (LATRA); na Mwanasheria Mkuu wa Serikali shauri  la kikatiba, namba 000022427 la mwaka 2026 lilofunguliwa tarehe 28 Agosti, 2026 Mahakama Kuu, Masijala Kuu Dodoma.
Kesi hii inahusu nini?
Kesi hii inahusu masharti yanayowalazimisha abiria wa mabasi ya masafa marefu kutumia maeneo maalumu kwa ajili ya kupanda na kushuka, pamoja na vikwazo kwa wamiliki wa mabasi kuanzisha vituo, ofisi au maeneo mengine ya kutoa huduma kwa abiria. 
Masharti haya yanatokana na Sheria Ndogo ya Vituo vya Mabasi na Maegesho ya Vyombo vya Moto za Halmashauri ya Manispaa ya Ubungo za Mwaka 2022 (Gazeti la Serikali. Na. 496 ya 2022), pamoja na Kifungu cha 32(3)(e) cha Sheria ya Leseni za Usafirishaji, Sura ya 317. Sheria Ndogo tajwa, miongoni mwa mambo mengine, inataka mabasi ya masafa marefu kutumia maeneo yaliyotengwa kwa ajili ya kupakia na kushusha abiria na mizigo na kuanzia safari zote katika Kituo Kikuu cha Mabasi cha Magufuli.
Kwa mujibu wa malalamiko yaliyowasilishwa Mahakamani, masharti hayo yanaweza kuwa na athari kwa abiria wanaoishi au kufanya shughuli zao katika maeneo mbalimbali ya Dar es Salaam ikiwemo yale nje ya Wilaya ya Ubungo. Abiria hulazimika kusafiri hadi Kituo Kikuu cha Mabasi cha Magufuli, Mbezi Luis, ili kuanza au kumaliza safari zao, hali inayoweza kuongeza muda, gharama za usafiri na usumbufu, hususan kwa wanaosafiri na mizigo. 
Kwa nini jambo hili linawahusu abiria ?
Dar es Salaam ni jiji kubwa. Abiria wanaishi, na wanafanya kazi katika maeneo mbalimbali. Si kila abiria yuko karibu na Mbezi Luis. Kulazimika kwenda Stendi ya Mabasi ya Magufuli kunaweza kuongeza gharama za usafiri, muda wa safari na kusababisha usumbufu, hasa kwa abiria wanaosafiri na mizigo.
Kwa hiyo, swali linaloibuliwa ni: Je, ni lazima abiria wote watumie kituo kimoja ili kuhakikisha usalama na utaratibu wa usafiri? Au kuna njia nyingine zinazoweza kufikia malengo hayo bila kuwaongezea abiria gharama na usumbufu?


Je, kesi hii inapinga udhibiti wa usafiri?
Hapana
Udhibiti wa usafiri ni muhimu kwa usalama barabarani, usimamizi wa foleni, ukaguzi na kuhakikisha huduma za usafiri zinaendeshwa kwa utaratibu. Hata hivyo, kesi hii inahoji iwapo malengo hayo yanaweza kufikiwa kwa njia zisizoweka vikwazo visivyo vya lazima kwa haki na maslahi ya abiria na waendeshaji wa huduma za usafiri.
Msingi wa kesi hii ni kuwa; usalama na utaratibu ni muhimu lakini je, vinaweza kupatikana bila kuathiri haki kwa kiwango kisicho cha lazima?
Haki za binadamu zinazoathiriwa
Kesi hii inagusa haki mbalimbali zinazolindwa na Katiba ya Jamhuri ya Muungano wa Tanzania ya Mwaka 1977
1. Haki ya uhuru wa kwenda popote [Ibara ya 17(1)]
Kesi hii inahoji, je, kumwekea abiria masharti kuhusu mahali pekee anapoweza kupanda au kushuka kwenye basi kunaweza kuathiri uhuru wake wa kusafiri kwa urahisi?
2. Haki ya usawa mbele ya sheria [Ibara ya 13(1)]
Sheria Ndogo zinaipa Halmashauri mamlaka ya kutoa kibali kwa mabasi kutumia maeneo mengine tofauti na Kituo Kikuu cha Mabasi cha Magufuli kwa ajili ya kupakia na kushusha abiria. Kesi hii inahoji, je, utaratibu huo unahakikisha usawa iwapo Sheria Ndogo hazijaweka vigezo vya wazi vya kuamua nani apewe kibali?  
3. Haki ya kushiriki katika shughuli za kiuchumi [Ibara ya 22(1)]
Kanuni zinazuia kuanzishwa kwa vituo au ofisi za mabasi zinazotoa huduma zinazofanana na zile zinazotolewa katika Kituo cha Mabasi cha Magufuli. Kesi inahoji, je, kizuizi hiki kinaathiri haki ya wamiliki wa mabasi kushiriki na kushindana katika shughuli za kiuchumi?
4. Haki ya kumiliki na kutumia mali [Ibara ya 24(1)]
Kanuni zinaweka vikwazo kwa matumizi ya vituo, ofisi na maeneo mengine yanayotumika kihalali kwa shughuli za usafirishaji. Kesi inahoji, je, vikwazo hivi vinaathiri haki ya kumiliki na kutumia mali? 
Maombi ya msingi ni yapi? 
Kesi inaomba Mahakama Kuu itamke kuwa masharti yanayopingwa yanakinzana na Katiba, hususan kuhusu uhuru mtu kwenda atakako, usawa mbele ya sheria, kushiriki katika shughuli za kiuchumi na haki ya kumiliki na kutumia mali.
Pia, inaomba Mahakama itamke kuwa masharti ya sheria ndogo zinazopingwa hayana uhalali pale yanapotumika nje ya mipaka ya mamlaka ya Halmashauri ya Manispaa ya Ubungo, na kuyabatilisha kwa kiwango ambacho yanakinzana na Katiba.
Kwa nini kesi hii ni muhimu ?
Hii siyo tu kesi inayohusu Stendi ya Mabasi ya Magufuli, ni kesi inayogusa swali pana zaidi: Je, sheria zinapotengeneza utaratibu wa huduma kwa umma, zinaweza kuweka vikwazo vya kiwango gani pasi na kuathiri haki za wananchi?
Kupitia shauri hili, uamuzi wa Mahakama unaweza kuwa na umuhimu kwa mamilioni ya abiria wanaotumia mabasi ya masafa marefu na watoa huduma za usafiri.
Pia unaweza kusaidia kufafanua mipaka ya mamlaka ya Serikali za Mitaa katika kutunga sheria ndogo na namna udhibiti wa usafiri unavyoweza kwenda sambamba na ulinzi wa haki za kikatiba.
LHRC itaendelea kufuatilia mwenendo wa kesi hii na kuujulisha umma kuhusu hatua muhimu na matokeo ya kesi. 

Imetolewa leo tarehe 11 Septemba 2026
Kituo cha Sheria na Haki za Binadamu (LHRC). 

